b.

Jei Direktyvoje nustatytų būtiniausių reikalavimų įvykdyti neįmanoma, reikėtų prašyti leisti taikyti nuo Direktyvos 21 straipsnio 6 dalies nukrypti leidžiančią nuostatą, kad 2020 m. studijas turintys baigti studentai dėl dabartinių išskirtinių su COVID-19 susijusių aplinkybių galėtų gauti V priede nurodytą diplomą. Direktyvos 61 straipsnyje numatyta galimybė tais atvejais, kai valstybė narė susiduria su dideliais sunkumais taikydama konkrečią Direktyvos nuostatą, ribotą laikotarpį leisti jai nukrypti nuo atitinkamų Direktyvos nuostatų priimant įgyvendinimo aktą. Įgyvendinimo aktas galėtų būti sprendimas arba reglamentas. Nukrypti leidžiančios nuostatos taikymo sritis ir turinys priklausys nuo konkrečių atitinkamos valstybės narės aplinkybių. Poreikis taikyti nukrypti leidžiančią nuostatą turėtų būti nustatytas remiantis aiškia ir konkrečia atitinkamų valstybių narių informacija apie tai, kokių taisyklių jos dėl išskirtinių aplinkybių negali laikytis ir ar ta nuostata būtų taikoma visiems ar pavieniams absolventams, ar konkretiems institutams, regionams ir t. t. Be to, valstybė narė turėtų nurodyti priemones, kuriomis absolventai galės įvykdyti trūkstamus būtiniausius rengimo reikalavimus, ir laiką, per kurį tai turės būti padaryta. Nukrypti leidžianti nuostata, jei manoma, kad jos reikia, būtų įtraukta į įgyvendinimo aktą ir taikoma su sąlyga, kad būtiniausiuose rengimo reikalavimuose nurodytos žinios, įgūdžiai ir kompetencija bus įgyti iš dalies jau po diplomo išdavimo. Pagal Direktyvą rengimo proceso užbaigimą būtų galima užtikrinti įvairiais būdais, pavyzdžiui, remiantis profesine patirtimi, įgyta ekstremaliosios situacijos metu ar vėliau, dalyvaujant tolesnio specializuoto mokymo ar tęstinio profesinio tobulėjimo programose. Todėl ekstremaliajai situacijai pasibaigus, 2020 m. absolventams tęsti tų pačių ar ateinančių mokslo metų mokymo programų nereikėtų. Diplomai, išduoti remiantis nukrypti leidžiančios nuostatos sąlygomis, negalėtų būti automatiškai pripažįstami priimančiojoje valstybėje narėje tol, kol nebus įvykdyti būtiniausi rengimo reikalavimai. Komisijos nuomone, tokie diplomai galėtų būti identifikuojami jų priede nurodant, kurie būtiniausi rengimo reikalavimai nėra įvykdyti. Taip būtų galima nustatyti trūkumus ir palengvinti pripažinimo procesą absolventams, norintiems pasinaudoti laisvo judėjimo teise, tačiau kol kas neįvykdžiusiems visų būtinų rengimo reikalavimų. Diplomo priede pateikiama informacija padėtų priimančiajai valstybei narei priimti sprendimą dėl diplomo pripažinimo ir galimų kompensacinių priemonių taikymo, turint visą informaciją apie būtiniausių reikalavimų nesilaikymo aplinkybes ir išskirtines priežastis. Galimybė pagal 61 straipsnį taikyti nukrypti leidžiančią nuostatą, susijusią su būtiniausiais suderintais rengimo reikalavimais, turi būti įvertinta remiantis aiškia ir konkrečia informacija apie konkrečius sunkumus, su kuriais susiduria atitinkama valstybė narė. Už tai, kad absolventams, kurių rengimas buvo sutrumpintas, būtų taikomos prarastos įprasto rengimo proceso dalies kompensacinės priemonės, atsako atitinkama valstybė narė. Tokios priemonės galėtų būti, pavyzdžiui, atsižvelgimas į profesinę patirtį, įgytą ekstremaliosios situacijos metu arba vėliau, kiekvieną atvejį vertinant atskirai.